Lan Tangi

Lan Tangi, Alain Tanguy war varilh an ti-kêr, hag eñ ganet d'an 28 a viz Mezheven 1951 e Karanteg, zo ur skrivagner hag un troour brezhonek. Troet en deus skridoù e saozneg hag e brezhoneg. Kelenner eo e vicher. Ha kregiñ a ra da c'hoari er sinema.

Buhez
Ganet eo war ar maez en atant e eontr hag e voereb, c'hoar e dad. E dad a oa eus Bro-Leon hag e vamm eus Menez Are, met kaset e voe ur pennadig war-lerc'h da di e dud-kozh eus tu e vamm en ur gêriadenn anvet Krann Vihan e parrez Berrien. Chomet eo eno betek an oad a 5 bloaz e ti e dud-kozh peogwir e voe kaset d'ar skol, da Santeg, e-lec'h ma oa skolaerien e dud. O chom e oant en ti-skol. Ur bloaz war-lerc'h e oa anvet e dud e Lokmaria-Berrien, (Menez Are). Chomet int daou vloaz eno a-raok mont da Garanteg, bro e dad, e-lec'h ma 'z int chomet betek ma 'z int aet war o leve.

Studioù
Evit ar pezh a sell ouzh e studioù, e voe kaset d'ul lise e Montroulez a-benn tapout e vachelouriezh ha mont goude da Skol-veur al Lizhiri e Roazhon.

E vuhez vicherel
Nac'het e oa bet gantañ mont d'an arme, neuze e voe ret dezhañ kuzhat e-pad bloaz. Goude-se ez eo bet o foetañ bro en Europa, Afrika, Azia hag Amerika. Pa oa tost 40 vloaz e oa distroet d'ar skol-veur, lec'h ma tapas un aotreegezh war ar brezhoneg. A-benn ober se en deus studiet dre bellgelennerezh e-pad 2 vloaz. Goude eo deuet da vezañ kelenner war ar brezhoneg ha peurzesket en deus ar yezh gant kelennerien all peotramant drezañ e-unan. Emañ bremañ e kevelouri Roudour o lakaat an dud deuet d'o oad da zeskiñ brezhoneg. Bet eo unan eus krouerien Roudour asambles gant Herve Kerrain ha Mich Beyer.

Kroget e oa da skrivañ traoù berr abred a-walc'h p'en deus gwelet ar yezh skrivet : kanaouennoù pe barzhonegoù. Kroget e oa war-dro an oad a 20 vloaz da skrivañ barzhonegoù hag ez eo kendalc'het d'en ober a-frapadoù. Diwezhatoc'h eo aet war-zu an danevelloù.

Mennozhioù 
Ar pezh 'n deus lakaet anezhañ da skrivañ eo e oa naturel evitañ dre an endro ma oa bet desavet ennañ e-keñver ar yezh hag endro al levrioù. Er bloavezhioù hanter-kant e veze graet nozvezhioù war ar maez hag e veze kanet ha kontet istorioù. Skrivañ kanaouennoù a veze graet gant ur bern tud d'ar mare-se, un dra naturel e oa evito da ezteurel o soñjoù dre ganaouennoù. « D'am soñj eo an endro en deus bountet ac'hanomp (Bernez Tangi, e vreur, hag eñ) d'ober ar memes tra, da vont da heul ur seurt hengoun a oa er familh. Daou genderv din hag a zo bet desavet er memes kêriadenn o deus skrivet traoù e brezhoneg ivez. Unan anezho hag a zo marvet yaouank, en doa diskouezet din danevelloù bet skrivet gantañ. An hini all hag a skriv kanaouennoù a gan anezho ivez, en deus tapet e damm brud e-giz kaner a zo anvet Kristen Nikolaz.

Oberennoù
Mousafir, 1997. Dastumad barzhonegoù. Priz Langleiz 1998. Priz Imram 2001.
Da goulz an avaloù. 2001. Danevelloù.
Gant Gilles Pouliquen Menez Are (testennoù ul levr luc'hskeudennoù –2003)
Diwar an uhel, 2007 
Alo,alo amañ Job. Pezh-c'hoari evit ar radio – 2007. 

Barzhonegoù bet troet e yezhoù all
Per atzar aquella veu (gant Alan Botrel – Emboscall Katalonia),
Writing the wind, (New Native Press-Amerika)
The turn of the ermine, (Bro-Saoz)

Rummad:Skrivagnerien Breizh
Rummad:Troourien vrezhonek
Rummad:Ganedigezhioù 1951
Rummad:Priz Langleiz